Polisie merk talle name op soeklysie af | Maroela Media
Talle verdagtes op die polisie in Polokwane se lys van mees gesoekte misdadigers is in hegtenis geneem, het die polisie in Limpopo Dinsdag gesê.
Kol. Moatshe Ngoepe, Limpopo-polisiewoordvoerder, sê die verdagtes is aangekeer vir verskeie misdade soos verkragting, sakerooftogte en die besit van ongelisensieerde vuurwapens en ammunisie.
Vier van die verdagtes is in hegtenis geneem tydens 'n gesamentlike optrede in die polisiegroeperings Seshego, Mahwelereng, Polokwane en Mankweng, het Ngoepe gesê.
"Nadat die gemeenskap die polisie 'n wenk gegee het, het beamptes wat aan die operasie deelgeneem het, flink toegeslaan op die vermeende misdadigers in hul wegkruipplekke op verskeie plekke om Polokwane."
'n Verdagte (25) is in Spokpark in hegtenis geneem in verband met 'n roof op 22 September vanjaar toe hy glo 'n man van kontant beroof het nadat hulle mekaar langs die pad ontmoet het. Hy word ook met nog 'n saak verbind en 'n dagvaarding vir sy inhegtenisneming is uitgereik nadat hy nie in die hof op twee aanklagte van verkragting verskyn het nie, sê Ngoepe.
Beamptes het ook 'n 53-jarige man in hegtenis geneem in verband met 'n rooftog by 'n sakeonderneming in Mokopane in 2017.
Daar was blykbaar nog drie gewapende mans wat 'n wag oorval het wat die perseel opgepas het. Die rowers het die slagoffer vasgebind en toe die hoofdeur oopgebreek en met sigarette, lugtydbewyse en 'n onbekende kontantbedrag weggekom.
'n Ander verdagte is ook in Mokopane vir die besit van 'n ongelisensieerde vuurwapen en ammunisie aangekeer. Hy word verbind met twee gevalle waar motors gesteel is in onderskeidelik Polokwane en Mankweng, asook 'n poging tot moord in die Matlala-polisiëringsgebied.
Alles goed en wel dat hulls gevang is. Wanneer gaan die sake voorkom voordat die dossiere weer verdwyn?
Die polisie is almal nie net sleg nie. Hier verdien hul beslis n kompliment.
Great. Maak nog bymekaar asb.
Als na die poliesie man se dood die aner dag daar. Nog niks weer daarvan gehoor eers nie. Wonder of die moordenaar/s toe gevang is
Begin solank n "ontsnap-lysie" maak. Limpopo is bekend vir sy "ontsnappings" en ander nare gebruike!